## Ivace+i Energia aprova un nou lot d’ajudes de 2,1 milions d’euros per a donar suport a la compra de 529 vehicles elèctrics

*** Fins ara, l’Institut ha destinat més de 50 milions d’euros que han permés donar suport a l’adquisició de 13.000 vehicles
* El termini per a acollir-se a estes ajudes continuarà obert fins al 31 de desembre de 2024**

La Conselleria d’Innovació, Indústria, Comerç i Turisme, a través de l’Institut Valencià de Competitivitat i Innovació (Ivace+i), ha concedit, mitjançant un nou lot d’ajudes, un total de 2,1 milions d’euros per a facilitar l’adquisició de 529 vehicles elèctrics, en el marc del programa Moves III.

A través d’este programa, Ivace Energia atorga ajudes econòmiques de 7.000 euros per als particulars, els autònoms i les entitats que adquirisquen vehicles elèctrics purs i de 5.000 euros per als híbrids endollables. Cal recordar que el termini per a sol·licitar les ajudes s’ha ampliat fins al 31 de desembre de 2024.

Segons ha explicat la consellera, Nuria Montes, el sector transport “és el de més consum energètic de la Comunitat Valenciana i pràcticament el total d’este consum prové del petroli, per la qual cosa és fonamental dur a terme polítiques actives per a fomentar un tipus de mobilitat més sostenible”.

Pel que fa a la tipologia de les ajudes, la major part, 361, són per a elèctrics purs, i els 168 restants corresponen a híbrids endollables. Quant a la distribució provincial, dels 529 vehicles secundats, 314 es troben a València, 164 a Alacant i 51 a la província de Castelló.

A més, permetran estalviar al voltant de 476.000 litres de combustible i, d’esta manera, evitar l’emissió a l’atmosfera de 630 tones de diòxid de carboni anualment.

Per a Montes, el foment de la mobilitat urbana sostenible “implica donar prioritat als modes de transport més nets i eficients”, i és “indispensable” impulsar la renovació del parc de vehicles que utilitza combustibles fòssils cap a aquells que estan propulsats amb energies alternatives, en particular els vehicles elèctrics.

A parer seu, és necessari incorporar ajudes que animen a l’adquisició d’esta mena de vehicles, “perquè encara tenen dificultats per a imposar-se en el mercat respecte dels vehicles de tecnologies convencionals”.

**Més de 13.000 vehicles secundats**

Les ajudes es van concedint per lots i, fins ara, tal com ha indicat la consellera, Ivace+ i Energia ja ha concedit ajudes per un valor pròxim a 52 milions d’euros per a donar suport a la compra de més de 13.000 vehicles elèctrics.

Estos incentius, finançats pels fons Next Generation de la Unió Europea, que a la Comunitat Valenciana gestiona Ivace+i, subvencionen l’adquisició directa o per mitjà d’operacions de finançament per lísing financer o arrendament per rènting (també anomenat lísing operatiu) de vehicles nous elèctrics.

Per a accedir a les ajudes, s’han de posar en contacte amb algun dels concessionaris o punts de venda adherits al programa; estos seran els qui tramiten telemàticament les ajudes.

Les quanties varien en funció del tipus de vehicle, del sol·licitant (particulars autònoms i entitats, pimes o gran empresa) i de si hi ha desbastellament d’un vehicle antic, o no. Per als particulars, en cas que no hi haja desbastellament del vehicle, les ajudes per a la compra d’un vehicle elèctric pur ascendiran als 4.500 euros i 2.500 per als endollables.

En el cas de les motocicletes elèctriques, l’incentiu pot arribar als 1.300 euros amb desbastellament i de 1.100 euros sense enviar al desballestament un vehicle.

El preu del vehicle elèctric no podrà excedir els 45.000 euros, a excepció dels models elèctrics de huit o nou places, els quals podran arribar als 53.000 euros. En el cas de les motos elèctriques, el seu preu no podrà sobrepassar els 10.000 euros.

Així mateix, la compra de furgonetes elèctriques per part dels professionals autònoms se subvencionarà amb un màxim de 9.000 euros en cas que l’usuari porte a desbastellament el seu vehicle vell, i un màxim de 7.000 en cas que no ho faça.

A més, el programa Moves III proporciona ajudes d’un 10 % addicional a actuacions en municipis de menys de 5.000 habitants, tant per a la instal·lació d’infraestructures de recàrrega en estos territoris com per a la compra de vehicles per part de persones que estiguen empadronades en estos municipis.

Fecha: 27/10/2024